ROZHODNUTIE DOZORNÉHO ÚRADU EZVO č. 4/19/COL

zo 6. februára 2019,

ktorým sa sto štvrtýkrát menia procesnoprávne a hmotnoprávne pravidlá v oblasti štátnej pomoci [2019/1008]

DOZORNÝ ÚRAD EZVO (ďalej len „dozorný úrad“),

so zreteľom na:

Dohodu o Európskom hospodárskom priestore (ďalej len „Dohoda o EHP“), a najmä na jej články 61 až 63 a na jej protokol 26,

Dohodu medzi štátmi EZVO o zriadení dozorného úradu a súdu (ďalej len „Dohoda o dozore a súde“), a najmä na jej článok 24 a článok 5 ods. 2 písm. b),

keďže:

Podľa článku 24 Dohody o dozore a súde uvedie dozorný úrad do platnosti ustanovenia Dohody o EHP týkajúce sa štátnej pomoci.

Podľa článku 5 ods. 2 písm. b) Dohody o dozore a súde vydáva dozorný úrad oznámenia alebo usmernenia o otázkach, ktorými sa zaoberá Dohoda o EHP, pokiaľ to táto dohoda alebo Dohoda o dozore a súde výslovne stanovuje alebo pokiaľ to dozorný úrad považuje za nevyhnutné.

Platnosť kapitoly v usmerneniach dozorného úradu EZVO o štátnej pomoci týkajúcej sa krátkodobého poistenia vývozných úverov (1) sa skončila 31. decembra 2018.

Uvedená kapitola zodpovedá oznámeniu Európskej komisie (ďalej len „Komisia“) členským štátom o uplatňovaní článkov 107 a 108 Zmluvy o fungovaní Európskej únie na krátkodobé poistenie vývozných úverov (2), ktorého platnosť by sa tiež skončila 31. decembra 2018.

Komisia 19. decembra 2018 uverejnila oznámenie členským štátom týkajúce sa predĺženia platnosti oznámenia o uplatňovaní článkov 107 a 108 Zmluvy o fungovaní Európskej únie na krátkodobé poistenie vývozných úverov do 31. decembra 2020 (3).

Predĺženie Komisia prijala so zreteľom na potrebu kontinuity a právnej istoty pri zaobchádzaní so štátnou pomocou v oblasti krátkodobého poistenia vývozných úverov. Predĺžením sa zároveň zosúladil dátum skončenia platnosti týchto usmernení s dátumom skončenia platnosti väčšiny usmernení o štátnej pomoci prijatých podľa programu modernizácie štátnej pomoci. V dôsledku nedostatku poisťovacích alebo zaisťovacích kapacít na poisťovanie vývozov do Grécka Komisia navyše rozhodla o predĺžení dočasného vyňatia Grécka zo zoznamu krajín s obchodovateľným rizikom do 31. decembra 2019.

V rámci celého Európskeho hospodárskeho priestoru sa má v súlade s cieľom vytvorenia homogénneho Európskeho hospodárskeho priestoru, ktorý stanovuje článok 1 Dohody o EHP, zabezpečiť jednotné uplatňovanie pravidiel štátnej pomoci EHP. S cieľom zabezpečiť jednotný prístup vo všetkých nástrojoch štátnej pomoci, so zreteľom na potrebu kontinuity a právnej istoty pri spracúvaní prípadov štátnej pomoci v oblasti krátkodobého poistenia vývozných úverov a s cieľom zabezpečiť jednotné uplatňovanie pravidiel štátnej pomoci v rámci celého Európskeho hospodárskeho priestoru by sa kapitola v usmerneniach dozorného úradu o štátnej pomoci týkajúca sa krátkodobého poistenia vývozných úverov mala opätovne prijať.

Po konzultácii s Európskou komisiou,

Po konzultácii so štátmi EZVO,

PRIJAL TOTO ROZHODNUTIE:

Článok 1 Kapitola v usmerneniach dozorného úradu o štátnej pomoci týkajúca sa krátkodobého poistenia vývozných úverov sa opätovne prijíma s účinnosťou od 1. januára 2019 s týmito zmenami: — Prvá veta odseku 40 kapitoly v usmerneniach dozorného úradu EZVO o štátnej pomoci týkajúcej sa krátkodobého poistenia vývozných úverov sa vykladá takto: (40) Dozorný úrad bude uplatňovať zásady v týchto usmerneniach do 31. decembra 2020. — Grécko bude do 31. decembra 2019 dočasne vyňaté zo zoznamu krajín s obchodovateľným rizikom v prílohe ku kapitole v usmerneniach dozorného úradu EZVO pre štátnu pomoc týkajúcej sa krátkodobého poistenia vývozných úverov.

Článok 2 Iba anglické znenie tohto rozhodnutia je autentické.

V Bruseli 6. februára 2019 Za Dozorný úrad EZVO Bente ANGELL-HANSEN predseda zodpovedný člen kolégia Frank J. BÜCHEL člen kolégia Högni KRISTJÁNSSON člen kolégia Carsten ZATSCHLER spolupodpisujúci ako riaditeľ pre právne a výkonné záležitosti

(1) Ú. v. EÚ L 343, 19.12.2013, s. 54 a dodatok EHP č. 71, 19.12.2013, s. 1, odsek 40.

(2) Ú. v. EÚ C 392, 19.12.2012, s. 1, odsek 40.

(3) Ú. v. EÚ C 457, 19.12.2018, s. 9.